สกู๊ป : ชวนเที่ยวคลองผดุงฯ Gift for Mom ของขวัญวันแม่
ตลาดคลองผดุงกรุงเกษมในช่วงเทศกาลวันแม่ปีนี้ รัฐบาลได้เตรียมกิจกรรมพิเศษไว้หลายกิจกรรม สำหรับประชาชนที่พาครอบครัวมาจับจ่ายใช้สอยสินค้าภายในงาน จะมีอะไรบ้างนั้น ติดตามได้จากรายงาน
 
ตลาดนัดคลองผดุงกรุงเกษม หนึ่งในแลนด์มาร์คสำคัญในกลางกรุงเทพมหานคร ที่รัฐบาลเปิดเป็นพื้นที่สำหรับประชาชน และเกษตรกร นำสินค้ามาจัดแสดง ทำให้ประชาชนรู้จักอย่างแพร่หลายมากขึ้น ซึ่งจัดอย่างต่อเนื่องมาแล้วถึง 3 ปี จนได้รับความนิยมเพิ่มมากขึ้นเรื่อย

สำหรับเดือนนี้ที่เป็นเดือนแห่งการบอกรักแม่ ภายใต้คอนเซปต์ของการจัดงาน ตลาดของดี SMEs เกษตรไทย รัฐบาลจึงมีกิจกรรมพิเศษเพิ่มเติม เพื่อเป็นการมอบความสุขให้กับวันแม่แห่งชาติ ซึ่งเป็นวันครอบครัวของใครหลายคน ได้ที่มาเที่ยวจับจ่ายใช้สอย นอกจากเครื่องประดับของกินและของใช้แล้ว ในงานนี่ได้มีการจำหน่ายสลาก ธกส.รอบพิเศษแห่งปี โดยมีราคาเริ่มต้นที่ 500 บาท ซึ่งถือเป็น ล๊อตสุดท้ายที่สามารถซื้อได้ในปี 2560 มีมูลค่ารางวัลสูงสุดถึง 20 ล้านบาท นอกจากนี้ยังมีกิจกรรมให้ร่วมสนุก อาทิ ถ่ายรูปกับทั้งครอบครัว เพื่อออกเป็นแสตมป์เก็บไว้เป็นที่ระลึกอีกด้วย โดยไม่เสียค่าใช้จ่าย สำหรับคนที่พาพ่อและแม่มาเที่ยวในวันหยุด นอกจากนั้นยังมีบริการจัดตรวจสุขภาพจากโรงพยาบาลสถาบันโรคไตภูมิราชนครินทร์ให้แก่คุณแม่ในช่วงวันที่ 12-13 สิงหาคม

นอกจากนี้ สำหรับประชาชนที่ต้องการซื้อของฝากคุณแม่ ภายในงาน ยังมีสินค้ามากมายจัดจำหน่าย อาทิ ผ้าไหม เครื่องประดับ เสื้อผ้าสำเร็จรูป กระเป๋าหนัง กลุ่มจักสานผักตบชวา ซึ่งล้วนแล้วแต่เป็นของขึ้นชื่อของแต่ละจังหวัดที่ถูกคัดสรรมาอย่างดี ยังไม่นับของรับประทานที่มีอย่างหลากหลาย ทั้งผลไม้ท้องถิ่นและอาหารสำเร็จรูป อย่างหลากหลายชนิด ได้แก่ กาแฟจากตาลโตนด จังหวัดสงขลา หมูยอ-ไส้กรอกอีสาน จังหวัดอุบลราชธานี มะพร้าวน้ำหอมพร้อมทาน จังหวัดสมุทรสาคร น้ำอ้อยไร่ไม่จน จังหวัดนครปฐม ซึ่งล้วนแล้วแต่เป็นของขึ้นชื่อของดีประจำหวัดแทบทั้งสิ้น

นอกจากนี้ ในช่วงพิเศษเทศกาลวันแม่นี้ รัฐบาลได้อำนวยความสะดวกสำหรับประชาชนที่มาซื้อของ ให้ไปรษณีย์มารบริการประชาชนทุกคนที่มาเดินตลาดนัดคลองผดุงแห่งนี้ สามารถซื้อของแล้วสามารถห่อเป็นพัสดุ เพื่อส่งต่อให้กับคนที่รักได้ทันทีในต่างจังหวัด นับเป็นการอำนวยความสะดวกให้คนที่อยู่ห่างไกลหรือต่างจังหวัดที่ไม่ต้องมาเลือกซื้อด้วยตนเองอีกทางหนึ่ง

สำหรับประชาชนที่สนใจที่จะมาเที่ยวงาน ชม ชิม ช๊อป งานตลาดของดี SMEs เกษตรไทย ที่ตลาดคลองผดุงกรุงเกษม สามารถมาได้ที่บริเวณข้างทำเนียบรัฐบาล โดยงานจะจัดขึ้นตั้งวันนี้ จนถึงวันที่  27 สิงหาคม 2560